Diari Oficial de la Generalitat Valenciana


Sumari del DOGV 3524, del 24-06-1999 (1999/4680)

RESOLUCIÓ de 14 de maig de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Consejo Superior de Investigaciones Científicas i la Generalitat Valenciana, sobre parcel·les experimentals, per a l'estudi dels efectes del foc sobre el sòl i la vegetació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3524

Data del DOGV
:   24-06-1999

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1999/4680


Data del document
:   14-05-1999

Organisme emissor
:   Conselleria de Presidència

Tipus de document
:   Resolució

Descriptors 

:   * protecció de la flora
    * incendi
    * investigació sobre el medi ambient
    * cooperació administrativa
    * vida silvestre

RESOLUCIÓ de 14 de maig de 1999, de la Subsecretaria del Secretariat del Govern i Relacions amb les Corts de la Conselleria de Presidència de la Generalitat Valenciana, per la qual es disposa la publicació del Conveni de col·laboració entre el Consejo Superior de Investigaciones Científicas i la Generalitat Valenciana, sobre parcel·les experimentals, per a l'estudi dels efectes del foc sobre el sòl i la vegetació. [1999/4680]
  
Subscrit, després de la tramitació prèvia reglamentària, entre el Consejo Superior de Investigaciones Científicas i la Generalitat Valenciana, el 24 de juny de 1998, un Conveni de col·laboració sobre parcel·les experimentals, per a l'estudi dels efectes del foc sobre el sòl i la vegetació, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0583/1999, i que figura com a annex d'aquesta resolució.
  
València, 14 de maig de 1999.- La subsecretaria del Secretariat del Govern i Relacions amb les Corts: Catalina Escuin Palop
  
Conveni de col·laboració entre el Consejo Superior de Investigaciones Científicas i la Generalitat Valenciana, sobre parcel·les experimentals, per a l'estudi dels efectes del foc sobre el sòl i la vegetació
  
València, 24 de juny de 1998
  
Reunits
  
D'una banda, l'Honorable Sr. José Manuel Castellá Almiñana conseller de Medi Ambient de la Generalitat Valenciana, en nom i representació d'aquesta, facultat per a aquest acte per Acord del Govern de data 23 de juny de 1998.
  
I d'una altra, l'Excel·lentíssim Sr. Cessar Nombela Cano, president del Consejo Superior de Investigaciones Científicas (en endavant CSIC), en nom i representació d'aquest, per raó de l'art. 8.2, apartat A, del Reglament d'Organització i Funcionament del CSIC, aprovat pel Reial Decret núm. 140/1993 de 29 de gener.
  
Ambdues parts es reconeixen mútuament competència i capacitat per a signar aquest conveni i,
  
Manifesten
  
Primer
  
Que el 16 de gener de 1995, la Generalitat Valenciana i el Consejo Superior de Investigaciones Científicas van subscriure un acord marc de col·laboració. En la clàusula tercera d'aquest conveni, es fixa com a modalitat de col·laboració, l'execució de projectes i programes d'interés comú ja siguen d'investigació de dotació d'equips i infraestructura o uns altres.
  
Segon
  
Que el Decret 4/1997, de 26 de febrer del president de la Generalitat Valenciana (DOGV núm. 2940, de 27.02.97), va assignar a la Conselleria de Medi Ambient la competència de gestió ambiental.
  
Tercer
  
Que la Conselleria de Medi Ambient va executar el 1994 una obra consistent en la implantació de parcel·les d'experimentació per a determinar els efectes del foc sobre el combustible llenyós i el sòl, i les seues conseqüències a la forest núm. 87 del Catàleg d'Utilitat Pública de la província de València, denominat La Concòrdia, propietat de l'Ajuntament de Llíria. En el disseny de les parcel·les va intervenir personal investigador del Departamento de Investigaciones sobre Desertificación del CSIC.
  
De conformitat amb el que s'ha exposat, acorden la formalització d'aquest conveni, d'acord amb les següents
  
Clàusules
  
Primera
  
L'objecte d'aquest conveni és la col·laboració entre ambdues institucions per a investigar els efectes del foc sobre la vegetació i el sòl, d'acord amb la memòria adjunta que forma part integrant d'aquest. La investigació correspon al CSIC (mitjançant el Centro de Investigaciones sobre Desertificación, CIDE), i a la Generalitat Valenciana, el finançament d'aquesta.
  
Aquesta col·laboració es realitza en funció de la modalitat c de la clàusula tercera de l'esmentat conveni de 16 de gener de 1995.
  
Segona
  
La Conselleria de Medi Ambient, autoritza el CSIC, a la utilització de l'Estació Experimental La Concòrdia, sítia a la forests del mateix nom, número 87 del Catàleg d'Utilitat Pública i propietat de l'Ajuntament de Llíria durant la vigència d'aquest conveni. Així mateix, finançarà la investigació amb un import de 28.536.460 pessetes a càrrec del capítol VII del programa 442.40, línia 1807, en les anualitats següents:
  
1998: 3.000.000 PTA.
  
1999: 6.000.000 PTA.
  
2000: 6.200.000 PTA.
  
2001: 6.400.000 PTA.
  
Tercera
  
El pagament al CSIC cada any, es farà de la forma següent:
  
Anualitat 1998:
  
El 100% de l'anualitat es pagarà a la presentació d'una memòria de la investigació desenvolupada. Aquesta memòria es lliurarà com a data límit el 16 de novembre.
  
Anualitats 1999 i 2000:
  
El 15% de l'anualitat, després de la presentació prèvia d'un informe de progrés, del primer semestre de l'any.
  
El 85% restant, després de la presentació prèvia d'una memòria de la investigació realitzada, la qual haurà de lliurar-se com a data límit el 16 de novembre.
  
Anualitat 2001:
  
El 15% de l'anualitat, després de la presentació prèvia d'un informe de progrés, del primer semestre de l'any.
  
L'últim pagament, el 85% restant, es realitzarà a la presentació d'una memòria global dels quatre anys que presente conclusions aplicables en les inversions de l'administració forestal de la Generalitat Valenciana. S'haurà de lliurar com a data límit el 16 de novembre.
  
Les memòries i els informes seran subscrits pel responsable científic que designe el CSIC.
  
L'avaluació d'aquestes memòries i informes correspondrà a un tècnic designat pel director general per al Desenvolupament Sostenible que informarà sobre l'adequació d'aquests al conveni i no a la seua metodologia científica.
  
El pagament es farà després del certificat previ de les despeses ocasionades per a la realització de l'activitat, expedida pel responsable de comptabilitat que corresponga del CSIC.
  
Aquesta justificació serà aprovada pel director general per al Desenvolupament Sostenible de la Conselleria de Medi Ambient.
  
Els ingressos al CSIC, es faran en el compte obert al seu nom Al Banc d'Espanya amb el número 116.
  
Quarta
  
La Direcció General per al Desenvolupament Sostenible de la Conselleria de Medi Ambient expedirà un certificat acreditatiu del lliurament dels informes presentats pel CSIC. Una vegada revisats, es remetran al CSIC els corresponents certificats de conformitat o disconformitat.
  
Cinquena
  
Les dades i els informes obtinguts durant la realització del projecte, com també els resultats finals tindran caràcter confidencial i no podran ser publicats o divulgats sense autorització prèvia per escrit de cadascuna de les parts. Les conclusions obtingudes, una vegada confirmades, podran ser objecte de publicacions en les quals han de figurar les entitats i persones que han intervingut en el treball, tant de camp com de laboratori, fent menció a aquest conveni.
  
Sisena
  
Aquest conveni entrarà en vigor el dia de la seua firma, la duració s'estendrà fins a l'1 de desembre de l'any 2001.
  
Setena
  
Si durant el primer any de la seua vigència no s'executa la prestació corresponent a l'exercici, el Govern Valencià podrà rescindir-lo. Es podran reclamar per la via pertinent les quantitats lliurades, les indemnitzacions per danys i perjudicis, en els termes del que s'ha disposat en l'article 7.3 del Decret 20/1993, de 8 de febrer del Consell de la Generalitat Valenciana.
  
Vuitena
  
En el supòsit de demora respecte als terminis parcials de lliurament d'informes, pel fet de tractar-se d'un conveni d'abast plurianual, es penalitzarà en un 1/1000 el pagament parcial que corresponga per dia de demora en el lliurament, d'acord amb l'article 7.4 de l'esmentat Decret 20/1993.
  
Novena
  
L'incompliment del que s'ha establit en l'aquest conveni per alguna de les parts, facultarà l'altra per optar per la resolució del conveni, després de l'audiència prèvia de la part que l'haja incomplit.
  
Desena
  
Aquest conveni té naturalesa administrativa i, estant exclosa l'aplicació directa de la legislació general i de contractació administrativa, es regirà per les seues pròpies normes i en allò no previst, supletòriament, pels principis d'aquesta legislació i els generals de l'ordenament jurídic administratiu.
  
I perquè conste, en prova de conformitat, les parts firmen l'aquest document, juntament amb l'annex que s'adjunta i que es considera part integrant d'aquest, en triple exemplar i a un sol efecte al lloc i data indicats en l'encapçalament.
  
El conseller de Medi Ambient
  
JOSÉ MANUEL CASTELLÁ ALMIÑANA
  
El president del Consejo Superior de Investigaciones Científicas
  
CESAR NOMBELA CANO
  
ANNEX
  
Estació experimental la concòrdia
  
Justificació i objectius
  
Durant els últims anys s'han emprat diferents tècniques en l'estudi de l'evolució i l'efecte del foc sobre les característiques del sòl i la seua relació amb l'acceleració dels processos erosius. S'ha comprovat que un dels millors mètodes per a conéixer els canvis induïts en el medi edàfic durant i després del foc és la realització d'incendis experimentals. No obstant això, hi ha escasses experiències sobre el comportament del foc en la conca mediterrània i les seues conseqüències sobre el sòl. Aquests estudis permeten conéixer les condicions dels paràmetres del sòl abans de l'incendi, mesurar les variacions dels paràmetres del foc (altura de flama, velocitat d'avanç, intensitat,...), determinar les modificacions induïdes per aquest (edàfiques, hidrològiques, erosives) i realitzar el seguiment temporal de la seua evolució postincendi, tant en l'àmbit dels paràmetres edàfics i taxes erosives, com en l'àmbit de la vegetació (capacitat de rebrot, banc de llavors, germinació, nascència, demografia, etc.).
  
L'aquest treball intenta d'una banda, obtenir un coneixement directe de l'impacte del foc sobre les taxes d'erosió del sòl i sobre les seues propietats físiques i químiques, i de l'altra, conéixer l'efecte que té sobre el sòl un dels factors més crítics d'un incendi: la intensitat d'aquest, a fi de contribuir a una millor gestió i recuperació de les àrees incendiades. Amb aquest fi es plantegen els següents objectius:
  
1) Estudi de les taxes d'erosió induïda pel foc mitjançant la mesura de les pèrdues de sòl i del vessament generat per l'aigua de pluja en parcel·les experimentals sotmeses a diferents tractaments d'intensitat de foc.
  
2) Quantificar la pèrdua de nutrients mitjançant el vessament superficial i subsuperficial i del sòl arrossegat en forma de sediments, per obtenir informació de la qualitat química d'aquestes aigües i de la distribució de les pèrdues de nutrients en cada episodi de pluja.
  
3) Estudi de l'impacte del foc en les propietats del sòl.
  
4) Estudi de l'evolució temporal de les propietats del sòl després de l'incendi.
  
Característiques de l'àrea d'estudi i descripció de les parcel·les experimentals
  
El lloc seleccionat per a la instal·lació de les parcel·les experimentals és una vessant amb vegetació representativa del matoll mediterrani, sobre materials calcaris. Està localitzada a 50 km de la ciutat de València, en el terme municipal de Llíria (La Concòrdia, forest núm. 87 del Catàleg d'Utilitat Pública de la província de València). En aquesta zona, la precipitació mitjana anual oscil·la entre els 400-500 mm i les temperatures mitjanes anuals van des dels 13.3ºC al gener als 25.8ºC a l'agost. Geològicament, la zona està constituïda per calcàries juràssiques. La vegetació és típica de comunitats de garriga amb Quercus coccifera, Juniperus oxycedrus i Rhamnus lycioides, encara que actualment està prou degradada i s'hi han instal·lat altres espècies entre les quals Ulex parviflorus i Rosmarinus officinalis apareixen com a espècies dominants. El tipus de sòl correspon a un Leptosol rendzínic, amb una profunditat de 40 cm i amb un elevat percentatge (aprox. 50%) de graves i pedres, una capacitat de retenció d'aigua mitjana, textura francoarenosa, elevat percentatge en matèria orgànica, pH bàsic, bons continguts en nitrogen total i baixos continguts de fòsfor disponible.
  
En aquest vessant s'han instal·lat nou parcel·les experimentals amb característiques similars (insolació, pendent, morfologia, sòl i coberta vegetal) de 20 x 4 m, amb orientació SO, a una altitud entre 550 i 575 m i amb un pendent entre el 30-40%. Aquestes parcel·les estan delimitades a la part superior i en els laterals amb rajoles de 30 cm d'altura i 50 cm de longitud per a prevenir la penetració del fluix d'aigua dins de la parcel·la procedent d'unes altres parts del vessant. A més a més, aquestes delimitacions canalitzen tant el vessament superficial com els sediments generats en cada episodi de pluja, cap a un sistema col·lector instal·lat a la part baixa de la parcel·la. Els col·lectors tenen una capacitat de 1500 litres i dins n'hi ha d'altres més xicotets (80 litres) per a arreplegar aigua i sediments originats per pluges de menor intensitat. Per a arreplegar el vessament subsuperficial s'han instal·lat, a nivell de subsòl, tres tubs de desguàs per parcel·la, que canalitzen els fluixos d'aigua cap a uns altres col·lectors.
  
Resum del pla de treball
  
En primer lloc, una vegada construïdes les parcel·les se'ls assignarà a cadascuna un tractament, en funció del seu grau de similitud (paràmetres edàfics, cobertura vegetal, densitat...). Un grup de tres parcel·les serà sotmés a una intensitat de foc baixa, unes altres tres a una intensitat mitjana - alta i l'últim grup serà de control. En els casos en que calga s'addicionarà biomasa per a obtenir un foc de major intensitat.
  
Durant l'incendi, mitjançant termoparells, pintures termosensibles i recipients d'evaporació, es mesuraran les temperatures assolides en superfície, la penetració de la temperatura al sòl, la velocitat d'avanç, l'alçada de la flama i la distribució espacial de les intensitats del foc.
  
Posteriorment a l'incendi, es procedirà a la recollida de mostres de sòl i cendres per a l'anàlisi en laboratori, a més a més, es faran mostratges de sòls a intervals regulars de temps amb el fi de determinar la variabilitat temporal dels paràmetres edàfics particularment susceptibles davant l'incendi (matèria orgànica, pH, conductivitat elèctrica, nitrogen mineral, nitrogen amoniacal, fòsfor disponible, capacitat d'intercanvi catiònic, estabilitat estructural dels agregats, hidrofobicitat...). D'altra banda, després de cada episodi de pluja s'arreplegaran i quantificaran els sediments i les aigües de vessament, en els quals es realitzaran les pertinents determinacions analítiques al laboratori.